BTS

| --- | --- |

 מקום הקמה:  סיאול 
 מוקד פעילות:  קוריאה הדרומית
 תקופת הפעילות:  מ-2013
 סוגה:  קיי-פופ • היפ הופ • פופ • R&B • דאנס
 שפה מועדפת:  קוריאנית
 חברת תקליטים:  ביג היט אנטרטיינמנט
 פרסים והוקרה:  פרס המוזיקה האמריקאית לפופ/רוק של להקה/צמד/קבוצה (2019)  פרס המוזיקה של MTV אירופה למעריצים הגדולים ביותר (2020)  פרס המוזיקה של MTV אירופה ללהקה הטובה ביותר (2020)  פרס המוזיקה של MTV אירופה ללהקה הטובה ביותר (2021)  פרס המוזיקה של MTV אירופה למעריצים הגדולים ביותר (2021)  פרס מוזיקת הפופ של MTV אירופה (2021)  אמן השנה של פרס המוזיקה האמריקאית (2021)  פרס המוזיקה של MTV לסרטון הלהקה הטוב ביותר (2020)  פרס המוזיקה של בילבורד ללהקה המובילה (2019)  פרס המוזיקה האמריקאית לסיבוב ההופעות של השנה  פרס הווידאו קליפים של MTV לקליפ הקיי-פופ הטוב ביותר (2019)  פרס המוזיקה של בילבורד לאמן החברתי המוביל (2017)  פרס המוזיקה של בילבורד לאמן החברתי המוביל (2019)  פרס המוזיקה של בילבורד לאמן החברתי המוביל (2018)  פרס המוזיקה האמריקאית לפופ/רוק של להקה/צמד/קבוצה (2021) 
 http://bts.ibighit.com/
 פרופיל ב-IMDb
 חברים
 ג'ין (Jin) שוגה (Suga) ג'יי-הופ (J-hope) אר-אם (RM) ג'ימין (Jimin) וי (V) ג'ונגקוק (Jungkook)
 
BTS (ידועה גם בשם Bangtan Boys) היא להקת בנים דרום־קוריאנית שהוקמה על ידי חברת התקליטים ביג היט אנטרטיינמנט בשנת 2010. שבעת חברי הלהקה, ג'ין, שוגה, RM, ג'יי-הופ, ג'ימין, V וג'ונגקוק, כותבים ומפיקים יחד את מרבית יצירותיהם. הלהקה נועדה במקור להיות להקת היפ הופ, אך הסגנון המוזיקלי שלה התפתח לשילוב של מגוון ז'אנרים רחב.
הלהקה גובשה החל משנת 2010 והופיעה לראשונה בשנת 2013, עם אלבום הסינגל 2 Cool 4 Skool. בשנת 2014 פורסמו אלבומי האולפן הראשונים שלה בקוריאנית וביפנית, Dark & Wild ו-Wake Up, בהתאמה. אלבום האולפן השני של הלהקה בשפה הקוריאנית, Wings, היה הראשון שנמכר במיליון עותקים בקוריאה הדרומית. עד שנת 2018 התפרסמה הלהקה גם בשוק המוזיקה העולמי, והפכה ללהקה הקוריאנית הראשונה שקיבלה פרס זהב על ידי איגוד תעשיית ההקלטות האמריקאי (RIAA) ושהגיעה למקום הראשון במצעד הבילבורד 200.
בשנת 2020 הפכה BTS ללהקה שהציגה ארבעה אלבומים במקום הראשון במצעד בילבורד 200 בתוך הזמן הקצר ביותר מאז הביטלס, ואלבומה Love Yourself: Answer הפך לאלבום הקוריאני הראשון שקיבל פרס פלטינה על ידי ה-RIAA. באותה שנה היא גם הפכה לאמן הדרום קוריאני הראשון שהגיע למקום הראשון בבילבורד הוט 100 ובבילבורד גלובל 200, עם הסינגל המועמד לגראמי "Dynamite".
נכון לשנת 2022, BTS הם האמן הנמכר ביותר בהיסטוריה של קוריאה הדרומית לפי סירקל צ'ארט, לאחר שאלבומיהם נמכרו ביותר מ-30 מיליון עותקים. אלבום האולפן הרביעי שלה, Map of the Soul: 7, הוא האלבום הנמכר ביותר בהיסטוריה של קוריאה הדרומית. הלהקה היא גם האמן האסייתי והיוצר בשפה שאינה אנגלית הראשון שמילא את אצטדיוני ומבלי ורוז בול, ושדורג בראש רשימת האמנים הנמכרים ביותר של הפדרציה הבין-לאומית לתעשייה הפונוגרפית.
הלהקה זכתה במספר רב של פרסים: פרסי המוזיקה האמריקאית, פרסי המוזיקה של בילבורד, פרסי דיסק הזהב (אנ') ופרסים נוספים. כמו כן, היא הייתה מועמדת למספר פרסי גראמי. חברי הלהקה נאמו שלוש פעמים בעצרת הכללית של האומות המאוחדות והקימו את קמפיין "Love Myself" שנועד לסייע בהפחתת אלימות בשיתוף עם יוניס"ף.
הלהקה נכללה ברשימת ה"טיים 100" והופיעה גם ברשימות "25 האנשים המשפיעים ביותר באינטרנט" ו"מנהיגי הדור הבא" של המגזין, שם תוארו חבריה כ"נסיכי הפופ". בשנת 2018 הפכו חברי הלהקה לחברים הצעירים ביותר במסדר ההצטיינות התרבותית של קוריאה הדרומית (אנ'), כשזכו במדליית הוואוואן להצטיינות תרבותית על תרומתם להפצת התרבות והשפה הקוריאנית.
ביוני 2022 הודיעו חברי הלהקה על השעיית פעילותם המשותפת ועל גיוסם לצבא קוריאה הדרומית. ג'ין, החבר המבוגר ביותר, התגייס ב-13 בדצמבר 2022; האחרים התגייסו בעקבותיו במהלך ה-2023.